ལྷ་པའི་བླ་རབས་དང་།ཆོས་རྒྱུད་བྱོན་ཚུལ་བཞུགས་སོ།།
ཨོཾ་སྭ་སྟི། ལྷ་པའི་ཐོག་མ། གཉོས་ལོ་ཙཱ་བ་རིན་ཆེན་གྲགས་པས། རྒྱ་གར་དུ་བྱོན་ནས། སློབ་དཔོན་ཆེན་པོ་བྷ་ལིང་ཏ་ཨ་ཙརྱ་ལ། ཆོས་དོན་ཐོག་ཏུ་དྲིལ་ལ། ཁ་ཟིན་ཆེ་བ་ཞིག་ཞུ་བྱས་པས། གསང་འདུས་ཡེ་ཤེས་ཞབས་ཀྱི་སྐོར་གནང་། ལས་ཁ་ཚར་ཚང་བ་ཞིག་ཞུ་བྱས་པས། གཤིན་རྗེ་དགྲ་ནག་གནང་། ལ་ཆུང་ཞིག་གི་ཙ་ན་དགྲ་ཡོད་པས། བཀའ་བསྲུང་ཞིག་ཡང་ཞུ་བྱས་པས། འཇིགས་བྱེད་ལ་ཊཀ་ཤད་སྦྲེལ་ནས་གནང་། ཕག་རྒྱུད་སྐོར་གསུམ་ཞེས་གྲགས་ཏེ། དར་ཞིང་རྒྱས་པར་མཛད། དེའི་སྲས་སློབ་དཔོན་རྡོ་རྗེ་བླ་མ། ཕ་རྒྱུད་སྐོར་གསུམ་ལ་མཁས་ཞིང་། བོད་ཀྱི་མི་ཆེན་བཞིར་གྲགས་པའི། ཡ་བ་ཞིག་ཡིན། དེའི་སྲས། དཔལ་སེང་གེའི་སྲས། གཉོས་ནག་གྲགས་པ་དཔལ། ཆོས་རྒྱལ་མྱ་ངན་མེད་ཀྱི་སྐུ་སྐྱེ་ཡིན་པར་ཞང་རིན་པོ་ཆེའི་ལུང་བསྟན། ཁོང་གིས་སྲས། རས་ཆེན་གཉོས་ལྷ་ནང་བ་དེ། རྒྱ་གར་གྱི་ནག་པོ་སྤྱོད་པ་ཆུང་བ་ཡིན་པར་ཞང་རིན་པོ་ཆེའི་ལུང་བསྟན་འདུག་ཅིང་།ཙ་རིར་བྱོན་དུས་མཁའ་འགྲོ་མས་ཀྱང་ལུང་བསྟན་ཏོ། །ཞང་གི་དྲུང་དུ་བསྙེན་རྫོགས་མཛད། འབྲི་ཁུང་ཆོས་རྗེའི་དྲུང་དུ། ནཱ་རོ་ཆོས་དྲུག་གསན། ཙ་རི་ཏི་སེ་སོགས་ལ་བྱོན། སྒྲུབ་པ་ནན་ཏན་ཆེ་བར་མཛད། མོན་གྱི་པ་གྲོ་བཅལ་ཁ་ལ་སོགས་པར། ཚོགས་པ་ཡང་ཐོག་རེ་བསྐྱངས། བྱང་དུ་ལྷ་ནང་བཏབ། ལྷ་པ་ཉིས་སྟོང་བརྒྱད་བརྒྱར་གྲགས་པ་ཡང་དེ་ནས་བྱུང་། ཁོང་གི་དབོན་པོ། ལྷ་རིན་ཆེན་རྒྱལ་དེ་ཉིད། ལྷ་སྲས་མུ་ནེ་བཙན་པོའི་སྐུ་སྐྱེ་ཡིན་སྐད། སྐྱོར་མོ་ལུང་དུ་རབ་བྱུང་མཛད། ཕ་རྒྱུད་སྐཽར་གསུམ་ལ་མཁས། བཅལ་ཁ་ས་གཡོས་ཀྱི་སྒྱེལ་བའི་ཚབ། ཕག་རི་རིན་ཆེན་སྒང་བརྩིགས། ལྷ་ནང་དུ་གདན་སར་བཞུགས་པས། རྒྱལ་ཁྲིམས་ཆེ་བའི་དམག་སྣའི་གནོད་པ་བྱུང་བས། སྐྱིད་སྨད་དུ་བྱོན་ནས། རབ་གྲོང་བརྩིགས་ལྷ་ནང་དུ། ཁུའུའི་བླ་མ་གྲུབ་ཐོབ་འདམ་སེང་གདན་ས་ལ་བརྫངས། འདམ་པ་རིགས་པས་ཉེ་གནས་བྱས། གྱེ་རེ་དགོན་པ་བཏབ་ཅིང་། གྱེ་རེ་ལྷ་ཁང་གི་གཙུག་ལག་ཁང་བརྩིགས། དེའི་དབོན་རྒྱུད། བླ་མ་དར་མ་རྒྱལ་པོ་དང་། དེའི་དབོན་པོ་ལྷ་གཟི་བརྗིད་རྒྱལ་པོ།ཆོས་ཀྱི་རྒྱུད་པ་ནི། ལྷ་རིན་ཆེན་རྒྱལ་པོ་ཁུ་དབོན་ལ། མཁས་པ་དགེ་བྲག་པ་ཚུལ་གཞོན་གྱི་ཐུགདེའི་སློབ་མ་མཁས་པ་བྱང་དར། དེའི་སློབ་མ་འཇམ་དབྱངས་གཟི་རྗིད་རྒྱལ་པོ་ལ་སོགས། ལྷ་རབས་བྲིས་པས་ལྷ་མི་ཀུན། །ཀུན་མཁྱེན་རྒྱལ་པོ་མྱུར་ཐོབ་ཤོག །དགེ་ལེགས་འཕེལ་བར་གྱུར་ཅིག།།།མེས་པོའི་ཤུལ་བཞག་ལས། ཡིག་ཚང་མཁས་པ་དགའ་བྱེད།ལྷ་པའི་བླ་རབས་དང་། ཆོས་རྒྱུད་བྱོན་ཚུལ།